וֶנְדִי אוֹר
ונדי אור נולדה בקנדה, ומכיוון שאביה שירת בחיל האוויר משפחתה הרבתה לעבור ממקום למקום והיא גדלה במקומות שונים ברחבי קנדה, צרפת וארה"ב. 
ונדי הייתה בילדותה "תולעת ספרים" והחלה לכתוב סיפורים מהרגע בו למדה קרוא וכתוב. היא אומרת שסיפור שכתבה בגיל תשע היווה למעשה את הטיוטה הראשונה של "האי של נים", אך בשנות ילדותה עדיין לא העלתה בדעתה שתוכל להפוך את הכתיבה למקצוע.

ונדי למדה טיפול בחיות אך החליטה שעיסוק זה אינו מתאים לה, ונסעה ללונדון ללמוד ריפוי בעיסוק. 
בזמן חופשה קצרה בווילס הכירה את בעלה תום, חוואי אוסטרלי, ולאחר שישה חודשים הם נישאו. זמן קצת לאחר מכן, כאשר סיימה את לימודיה הם היגרו לאוסטרליה.
בנם, סאם, נולד בשנת 1979, שנה לאחר מכן הם קנו חווה חקלאית גדולה, ובשנה שלאחר מכן נולדה בתם סוזאן.

ונדי פרסמה את ספרה הראשון בשנת 1986 ומאז המשיכה לכתוב ולפרסם. 
בשנת 1991 עברה תאונת דרכים קשה שבעקבותיה נאלצה להתפטר מעבודתה כמרפה בעיסוק ואז החלה לעבוד כסופרת במשרה מלאה. היא כתבה עד היום 26 ספרים המיועדים לקהל גילאים מגוון: מילדים צעירים ועד למבוגרים. היא זכתה בפרסים רבים ובהכרה בינלאומית.
חלק מספריה הם פרי דמיונה בלבד (כמו "האי של נים") וחלקם לקוחים מניסיון חייה האישיים.

ונדי מספרת שבזמנה הפנוי היא מרבה לבקר את ילדיה, מתאמנת בטאי צ'י, יוצאת לטייל עם הכלב, ומבלה עם חברים.

היא מתארת את הפיכת הספר "האי של נים" לסרט כחוויה מדהימה שנמשכה לאורך חמש שנים במהלכן למדה הרבה על איך לספר סיפור. היא נהנתה להיות מעורבת בכתיבת התסריט, והתרגשה מאוד לשמוע את השחקנית ג'ודי פוסטר מדברת בראיון טלוויזיוני על הדמות שהיא עצמה כתבה.

כשנשאלת מה היו הרגעים המרגשים ביותר בחייה, עונה ונדי שמלבד להולדת שני ילדיה, היה זה הרגע בו שמעה שסיפרה הראשון ייצא לאור.
